ພວກ​ປະ​ທ້ວງ​ ເພື່ອ​ປະຊາທິປະ​ໄຕ ພາກັນກັບຄືນສູ່ທ້ອງຖະໜົນ ໃນຮົງກົງອີກ
ພວກ​ປະ​ທ້ວງ​ ຫຼາຍພັນ​ຄົນ ​ພາກັນ​ເດີນ​ຂະ​ບວນຄັ້ງ​ໃຫຍ່​​ ເປັນເທື່ອ​ທຳ​ອິດ ຫຼັງຈາກ​ທີ່ພວກ​ເຂົາເຈົ້າໄດ້​​ປິດ ຫຼາຍໆ​ເຂດຂອງຮົງ​ກົງລົງ ເມື່ອປີ​ແລ້ວ​ນີ້.
ພວກປະທ້ວງເພື່ອປະຊາທິປະໄຕ ຫຼາຍພັນຄົນ ໄດ້ກັບຄືນມາ ລົງສູ່ ຖະໜົນສາຍຕ່າງໆຂອງຮົງກົງອີກ ໃນວັນອາທິດມື້ນີ້ ເພື່ອ ທຳການເດີນຂະບວນຄັ້ງໃຫຍ່ ເທື່ອທຳອິດ ຫຼັງຈາກທີ່ພວກເຂົາ ເຈົ້າໄດ້ປິດຫຼາຍໆເຂດຂອງຮົງກົງລົງ ເມື່ອປີແລ້ວນີ້ ເພື່ອຮຽກ ຮ້ອງເອົາປະຊາທິປະໄຕຢ່າງຄົບຖ້ວນ ຢູ່ໃນອະດີດອານານິຄົມ ແຫ່ງນັ້ນຂອງອັງກິດ ບັນດາຜູ້ຈັດແຈງການປະທ້ວງ ໄດ້ກ່າວວ່າ ການປະທ້ວງເທື່ອນີ້ ຈະເປັນໄປຢ່າງສັນຕິ ແລະ ຈະບໍ່ເປັນແບບດຽວກັນກັບ ອັນທີ່ ເອີ້ນວ່າ ການປຸກລະດົມເຂົ້າຍຶດຄອງໃຈກາງເມືອງ ຫຼື Occupy Central ທີ່ໄດ້ເລີ້ມຕົ້ນຂຶ້ນ ໃນທ້າຍເດືອນກັນຍາປີກາຍນີ້ ຊຶ່ງ ພວກອອກມາປະທ້ວງໄດ້ອັດ ຖະໜົນສາຍສຳຄັນໆ ເປັນເວລາ 2 ເດືອນເຄິ່ງ ບັນດາເຈົ້າໜ້າທີ່ໄດ້ເກັບເອົາເຄື່ອງຂອງໃນຄ້າຍພັກຊົ່ວຄາວຕ່າງໆ ອອກຈົນໝົດ ໃນເດືອນ ທັນວາປີກາຍນີ້ ໂດຍທີ່ບໍ່ໄດ້ຕອບສະໜອງ ຕໍ່ຄຳຮຽກຮ້ອງໃດໆ ຂອງພວກປະທ້ວງເລີຍ ພວກປະທ້ວງ ຮຽກຮ້ອງໃຫ້ຫົວໜ້າບໍລິຫານຮົງກົງ ທ່ານ Leung Chun-ying ລາອອກ ຈາກຕຳແໜ່ງ ແລະ ໃຫ້ປັກກິ່ງ ຕ່າວປີ້ນການຕັດສິນໃຈ ຂອງຕົນ ທີ່ຈະກວດສອບ ແລະ ທຳການຄັດເລືອກ ບັນດາຜູ້ສະໝັກ ເປັນຜູ້ບໍລິຫານຮົງກົງ ສຳຫລັບການເລືອກຕັ້ງ ໃນປີ 2017 ນັ້ນ